Lis Greibe (S), 1998-11-18:
Dansk energipolitik har på mange måder været en succes og er det fortsat.
Selv om vi ikke altid kan få andre lande til at spille 100 pct. med, når vi taler om en miljøvenlig og globalt forsvarlig energipolitik, er der ingen tvivl om, at vi har plantet det danske flag grundigt og solidt i det energipolitiske landskab.
På Det Energipolitiske Udvalgs rejse i sommer fik vi bekræftet, at der selv i det store land over there herskede stor respekt for vores lille lands indsats på området.
Denne rolle som foregangsland på områderne vedvarende energi og effektiv energiudnyttelse kan vi være stolte af; men det skal naturligvis ikke skjules, at vi ud over at kunne pudse vores ideologiske glorie også har en kærkommen følgegevinst i form af dansk eksport af energiudstyr til en værdi af ca. 10 mia. kr. om året.
Forudsætningen for, at denne positive linje kan fortsætte og forstærkes, er en aktiv forskningsindsats på området.
Energiforskningen og den tilknyttede teknologiske udvikling skal dels fremme de langsigtede målsætninger for energipolitikken, dels medvirke til en styrkelse af eksporten af dansk energiteknologi og -viden.
Internationalt har dansk forskning opnået en stærk position, specielt på områder som udnyttelse af vindenergi og biomasse, energieffektiv anvendelse af fossile brændsler, olie- og gasefterforskning og -indvinding samt kraftvarmeteknologier.
Det er vigtigt, at disse styrkepositioner fastholdes og udbygges.
Styrkelse af denne forskning bør ske på flere felter, som det er påpeget i den nationale delstrategi for miljø- og energiforskning, der blev udarbejdet af Miljø- og Energiministeriet i samarbejde med Forskningsministeriet i 1995-96.
En vigtig og nødvendig brik i forbindelse med en aktiv energiforskning er imidlertid økonomi og langsigtet planlægning.
De her tildelte midler var derefter grundlaget for de nødvendige medfinansieringer, og dette samspil er grundstammen i dansk energiforsknings muligheder.
Dagens lovforslag giver fortsat miljø- og energiministeren mulighed for at yde støtte til forskning og teknologisk udvikling samt tage initiativer til at medvirke til finansiering af demonstrationsprojekter.
Lovforslaget er en videreførelse af de årlige energiforskningsprogrammer, men det løfter dem fra den årlige finanslov over i deres egen lov, og med loven forstærkes bl.a. samspillet mellem de forskellige tilskudsordninger.
Et årligt fremlagt energiforskningsprogram redegør for anvendelsen af midler og prioritering, og hovedoverskriften herfor skal fortsat være, at målet er opnåelse af de bedste resultater under hensyntagen til ønsket om en hensigtsmæssig miljø- og samfundsudvikling.
Socialdemokratiet hilser lovforslaget velkommen, idet vore forventninger er, at ordningen kommer til at styrke energiforskningen i Danmark. Vi kan p.t. naturligvis kun have forventninger om, at dette mål vil nås, men en løbende evaluering muliggør fremtidige justeringer af ordningen.
Socialdemokratiet ønsker energiforskningen styrket, for der er fortsat mange felter at tage fat på: videreudvikling af allerede benyttede energiformer, ny energi og teknologier, der banker på såsom bølgeenergi, geotermisk energi, batteriudvikling osv. Vi støtter lovforslaget.